b'\n_START_ARTICLE_\nLon\xc4\x8darstvo\n_START_PARAGRAPH_\nLon\xc4\x8darstvo je obrt izdelovanja posode in drugih izdelkov iz gline, ro\xc4\x8dno ali na lon\xc4\x8darskem vretenu. Posu\xc5\xa1ene izdelke \xc5\xbegejo v pe\xc4\x8deh in po potrebi tudi lo\xc5\xa1\xc4\x8dijo ter okra\xc5\xa1ujejo._NEWLINE_Izdelava lon\xc4\x8denih izdelkov datira v neolitik. Zaradi svoje obstojnosti so pomembni v arheologiji. Njastarej\xc5\xa1a figura iz gline naj bi bila Venera iz Doln\xc3\xadh V\xc4\x9bstonic, ki naj bi bila izdelana med 29.000\xe2\x80\x9325.000 pr. n. \xc5\xa1t. Najstarej\xc5\xa1e glinene posode, ki so jih odkrili v Jiangxiju na Kitajskem naj bi izvirale iz leta 18.000 pr. n. \xc5\xa1t. Zgodnja neolitska posoda je bila odkrita tudi v J\xc5\x8dmonu na Japonskem (10.500 pr. n. \xc5\xa1t.), ruskem daljnem vzhodu (14.000 pr. n. \xc5\xa1t.), podsaharski Afriki in v Ju\xc5\xbeni Ameriki.\n_START_SECTION_\nLon\xc4\x8darstvo na Slovenskem\n_START_PARAGRAPH_\nLon\xc4\x8darstvo je med najstarej\xc5\xa1imi obrtmi, razvijalo se je zlasti v lon\xc4\x8darskih sredi\xc5\xa1\xc4\x8dih (Ljubno na Gorenskem, Komenda, Ribni\xc5\xa1ka dolina, \xc5\xa0entjernejsko in Kr\xc5\xa1ko polje, okolica Celja, Dravsko in Ptujsko polje, Prekmurje). Po letu 1970 se je \xc5\xa1tevilo lon\xc4\x8darjev zelo zmanj\xc5\xa1alo, vendar je dejavnost \xc5\xa1e razvejana in obse\xc5\xbena.'